Virallinen lehti nro C 182 , 28/06/1999 s. 0063



KIRJALLINEN KYSYMYS E-3311/98 esittäjä(t): Cristiana Muscardini (NI) komissiolle (10. marraskuuta 1998) Aihe: Monien liikennemuotojen rajanylitysasema Comoon Sveitsi päätti 26. syyskuuta 1998 pidetyssä kansanäänestyksessä nostaa rekka-autojen vetoisuuden 28 tonnista 40 tonniin ja otti samalla käyttöön kauttakulkumaksun. Tämä päätös johtaa Comon provinssissa liikenteen lisääntymiseen arvioiden mukaan 30 %:lla. Osa raskaasta liikenteestä, joka tällä hetkellä kulkee Mont Blancin, Brenneron ja Frejusin läpi, alkaisi kulkea Comon kautta matkan lyhentämiseksi. Liikennejärjestelyt, jotka Chiasson rajanylityspaikalla ovat jo tällä hetkellä romahtamaisillaan, ajautuisivat kaaokseen, joka halvaannuttaisi liikenteen useiksi päiviksi viikossa. Siksi tarvitaan uudenaikaista infrastruktuuria pelättyjen haittavaikutusten ehkäisemiseksi. Kauppakamari, kunta, provinssi sekä huolitsijoiden ja maanteiden tavaraliikenteen harjoittajien liitot ovat lujasti ja yksimielisesti liikennemuotoja yhdistävän aseman kannalla, jonka kautta ohjattaisiin kaikki raskas rajanylitysliikenne. Asemalla hoidettaisiin tullaus, ja siihen kuuluisi asiakkaiden käytössä olevia sekä tulli- että muuhun käyttöön tarkoitettuja varastorakennuksia, tullirakennus ja kuljettajille suunnattuja huoltopisteitä, ruoka- ja yöpymispalveluja sekä teknisiä palveluja kuten ajoneuvojen pesua, korjausta jne. Voiko komissio vastata seuraaviin kysymyksiin: 1. Onko komissio arvioinut, mitä kansanäänestyksestä voi seurata Chiasson rajanylityspaikalla? 2. Onko komissio sitä mieltä, että liikennemuotoja yhdistävällä rajanylitysasemalla voitaisiin estää tilanteen huonontuminen? 3. Katsooko komissio, että kyseisellä hankkeella pystytään parantamaan maanteitse kulkevan tavaraliikenteen sujuvuutta pohjois-etelä -akselilla ja että kyseinen hanke voitaisiin sisällyttää kuljetuspoliittisiin ohjelmiin? Komission jäsenen Neil Kinnockinkomission puolesta antama vastaus (21. joulukuuta 1998) Sveitsissä 27. syyskuuta 1998 järjestetyn kansanäänestyksen tuloksena raskaiden tavarankuljetusajoneuvojen painorajoitusta ei nostettu 28 tonnista 40 tonniin. Kansanäänestyksessä kannatettiin sellaisen sääntelykehyksen laatimista, jonka nojalla Sveitsin viranomaiset voivat päättää myöhempänä ajankohtana välimatkojen mukaan perittävien tiemaksujen käyttöönotosta. Arvoisa parlamentin jäsen viittaa "plattaforma logistica plurimodale" -hankkeeseen esittämättä tarkempia yksityiskohtia. Mainitut palvelut näyttävät koskevan ainoastaan maantieliikennettä, joten "plurimodale" -näkökohta jää määrittelemättä. Jos hanke liittyy rautateitse ja maanteitse tarjottavia yhdistettyjä kuljetuspalveluja koskevaan yhdistettyjen kuljetusten terminaaliin ja yhdistettyjä kuljetuksia hoitaville yhtiöille tarjottaviin teknisiin, hallinnollisiin ja kaupallisiin palveluihin, tällainen keskus voisi periaatteessa osaltaan ehkäistä maanteiden ruuhkautumista ja edistää kestävää liikennepolitiikkaa. Suunnitelman arvioimiseksi tarvitaan kuitenkin yksityiskohtaisia ehdotuksia, joissa määritellään liikennöitävät reitit, mahdollinen siirtyminen maantiekuljetuksista rautatiekuljetuksiin, tarvittavat investoinnit ja terminaalien välisen kilpailun vaikutukset. Euroopan laajuisiin liikenneverkkoihin voidaan myöntää varoja Euroopan laajuisten verkkojen alaan liittyvän yhteisön rahoitustuen myöntämistä koskevista yleisistä säännöistä 18 päivänä syyskuuta 1995 annetun neuvoston asetuksen (EY) 2236/95(1) perusteella. Tukea voidaan myöntää ainoastaan Euroopan laajuisen liikenneverkon kehittämistä koskeviin suuntaviivoihin(2) kuuluviin yhteisen edun mukaisiin hankkeisiin. Tuki voi kattaa enintään 10 prosenttia investointikustannusten kokonaismäärästä ja asiaankuuluvan jäsenvaltion on toimitettava komissiolle asianmukainen hakemus. Asiaan liittyvät osapuolet voivat hakea hankkeisiinsa myös yhdistettyjä kuljetuksia käsittelevän PACT-kokeiluhankkeen (Project Action for Combined Transport) mukaista tukea, mikäli hanke on innovatiivinen ja täyttää muut tarpeelliset edellytykset. PACT:n määräysten mukaan tukikelpoisia ovat uudet yhdistettyjen kuljetusten palvelut, laiteinvestoinnit ja sähköiset tiedonsiirtojärjestelmät(3). Seuraava PACT-ehdotuspyyntö esitetään joulukuussa 1998. (1) EYVL L 228, 23.9.1995. (2) Parlamentin ja neuvoston päätös N:o 1692/96/EY, tehty 23 päivänä heinäkuuta 1996, yhteisön suuntaviivoista Euroopan laajuisen liikenneverkon kehittämiseksi (EYVL L 228, 9.9.1996). (3) Neuvoston asetus (EY) 2196/98, annettu 1 päivänä lokakuuta 1998, yhteisön rahoitustuen myöntämisestä yhdistettyjen tavarakuljetusten edistämiseksi toteutettaville innovatiivisille toimille.